
BUDAPEST FŐVÁROS KÖZGYŰLÉS

Közbeszerzési Bizottság

Szám: FPH 046/10-3/2010.

Jegyzőkönyv
a Közbeszerzési Bizottság 2010.12.13-i rendes, nyílt üléséről

Helyszín:
a Főpolgármesteri Hivatal II. 282. tárgyalója

Időpont:
2010. december 13. 10.00 óra

Az ülést vezeti:
Szabó György, elnök

A bizottság részéről jelen vannak:

Szabó György 
elnök

Fellegi Endre dr.
alelnök

Orbán Gyöngyi
alelnök

Zsolnai József
tag

Szentes Tamás dr.
tag

Pálinkás Csilla dr.
tag

Simonka Csaba dr. 
tag

A meghívottak és a Főpolgármesteri Hivatal részéről jelen vannak:

A mellékelt jelenléti ív szerint.
0. napirendi pont

Napirend

Szabó György: Szép jó reggelt kívánok. Köszöntöm a megjelenteket, az ügyosztályok dolgozóit, a képviselőket.

Mielőtt áttérnék a hivatalos részre, általánosan, mindenkit érintően szeretnék szólni. Jelen összejövetelünk a 2010-es év utolsó Közbeszerzési Bizottsági ülése, így a jókívánságaimat szeretném megosztani a jelenlévőkkel.

Megköszönöm az ügyosztályok jelenlévő, és a nem körünkben lévő dolgozók munkáját. Megköszönöm a képviselők aktivitását, a hozzáadott érték elvét követő munkáját. Megköszönöm kolleganőim, a Közbeszerzési Bizottság dolgozóinak segítségét, hogy a kezdeti szakaszban átsegítettek az akadályokon, a számomra ismeretlenben útjelző táblákkal igyekeztek biztosítani az eligazodást.

Mindezek után mindenkinek kívánok békés Karácsonyi ünnepeket, valamint ismételten békés és eredményes újévet. Mindezek mellé vigyázzák maguk és szeretteik egészségét ma és az elkövetkezőkben. 

Áttérve a hivatalos részre, megállapítom, hogy a Bizottság 6 fővel jelen van, így a Közbeszerzési Bizottság 2010.12.13 határozatképes. 

A mai napra tervezett napirendi pontokat, és a ma tárgyalandó anyagokat a bizottság tagjai megkapták.

A megküldött napirendi pontok tárgyalása előtt röviden tájékoztatom a bizottság tagjait arról, hogy az utolsó Bizottsági ülés során felmerült kérdések vonatkozásában egyeztetésre került sor Dr. Bagdy Gábor főpolgármester-helyettessel, a főpolgármester-helyettesnél. Egyebek között nézeteltérés nélküli egyetértés volt abban, hogy a nem bizottsági hatáskörű – azaz a Közgyűlés hatáskörébe tartozó - napirendeket a bizottság napirendre veszi és véleményezi. A kialakított véleményről tájékoztatja a Közgyűlést. Ennek megfelelően, mint most is, a közgyűlés hatáskörébe tartozó anyagokat is megküldjük a külsős bizottsági tagoknak. Megérkezett dr. Simonka Csaba is, így a Bizottság teljes.

Ennek megfelelően és ezt követően megnyitom a napirendi pont vitáját, egyben javaslatot fogalmazok meg arról, hogy a kiküldött tervezett napirendi pontok (15) egészüljenek ki a közgyűlésen előterjesztésre javasolt 7 napirendi ponttal. Ennek megfelelően ajánlom vitára a 15+7, összesen 22 napirendi javaslat elfogadását. A Közgyűlés hatáskörébe tartozó napirendi pontokat a Bizottság megtárgyalhatja és véleményezheti.

Van-e napirenddel kapcsolatban észrevétel?

Barna Orsolya dr.: Az egyik előterjesztésünk, a „Segély Helyett Esély”, ez két részfeladatból áll, nem kaptunk tájékoztatást arról, hogy a két részfeladat közül nincs meg a fedezet, ebben az esetben le kellene vetetnem napirendről, de ha Elnök Úrnak megfelel, nyilatkoztatnia kellene az ágazati Ügyosztályt.
Kucsera Lajos: A szakmai ügyosztálytól vagyok, a 11. napirendet kérjük levenni.
Szabó György:. Aki a 11. számú napirend levételével egyetért, az kérem, most a géppel szavazzon!

47/2010.(12.13.) Közbeszerzési Bizottság határozata 

A Fővárosi Közgyűlés Közbeszerzési Bizottsága úgy dönt, hogy az előzetesen kiküldött napirend 11. pontját nem tárgyalja, leveszi napirendjéről.

Szavazás: 7 igen (Szabó György, Orbán Gyöngyi, dr. Fellegi Endre, dr. Szentes Tamás, Zsolnai József, Pálinkás Csilla, dr. Simonka Csaba) 0 nem,0 tartózkodás

Felelős: Szabó György

Határidő: (2010.12.13)

Határozathozatal módja: egyszerű többségű szavazás

Orbán Gyöngyi: Elnök Urat és a jelenlévő képviselőket kérdezem, akik Bagdy úrnál voltak a különböző Frakciók vezetőivel, hogy ez arról szól, hogy a napirendek közé vehetjük, megtárgyalhatjuk, illetve véleményezzük, döntést nem hozunk a közgyűlési előterjesztésekről? Az a kérdésem, hogy mind a hét napirendi pontot tárgyaljuk?

dr. Simonka Csaba: Szerintem, ami közbeszerzést érint, azt mindenképpen tárgyaljuk meg.

Szabó György: Összefoglalva, csak azokat a napirendi pontokat tárgyalja meg a Bizottság, amelyek közbeszerzést érintenek.

dr. Simonka Csaba: Megkaptam a Bizottság titkárságától a napirendi javaslatokat, a közgyűlési napirendeket.

Tüttő Kata: Ha jól értem a Bagdy Főpolgármester-helyettes Úrnál elhangzottakat, akkor minden Közgyűlés elé kerülő közbeszerzési előterjesztést vegyen napirendre és véleményezze a Bizottság. 

Szabó György: Simonka Csabának az volt a kérdése, hogy azokat tárgyaljuk meg, amelyek közbeszerzési hatáskörbe tartoznak, illetve közbeszerzési témák. Akkor ezek ugyanazok, amelyeket én javasoltam megtárgyalni. 

Tüttő Kata: Én nem láttam a napirendeket. 
Orbán Gyöngyi: 14 napirend szerepel a mai meghívóban, ezen felül tárgyalunk-e még?
dr. Simonka Csaba: A 4-es metró előterjesztését…

Tüttő Kata: Az független ellenőrző, azt nem árt, ha látjuk.

Orbán Gyöngyi: A tisztánlátás érdekében, vannak a meghívóban szereplő napirendi pontok, ezen felül mit, mert ha azokat a napirendi pontokat nem vesszük fel, amiket Önök akarnak, akkor azok kimaradnak. Most kaptam meg a még hét napirendről szóló meghívót, ezen felül van még valami? A Közgyűlési anyagban sok közbeszerzési téma van, tehát mit tárgyalunk még?

Tüttő Kata: A közgyűlési anyagban 56-os: Közbeszerzési eljárás a budapesti 4. sz. metróvonal I. szakasz (Budapest Kelenföldi pályaudvar – Bp. Keleti pályaudvar közötti szakasz) és kapcsolódó felszíni beruházásai megvalósításának független ellenőrző mérnöki feladatainak ellátására. Én ezt javaslom tárgyalni, de ha nem kapták meg a tagok, nincs semmi értelme. Kérném, hogy a jövőben a megállapodás szellemében januártól minden közbeszerzési témájú napirendet tárgyaljon a Bizottság, nem szabad szelektálni, annak van értelme.

Szabó György: Javaslom a Bizottságnak módosításokkal, a kiküldött napirendi pontok közül a 11.-et töröltük, ennek értelmében a fennmaradó napirendi pontokat javaslom elfogadni, pontosan 21-et, kérem, szavazzanak.

48/2010.(12.13.) Közbeszerzési Bizottság határozata 

A Fővárosi Közgyűlés Közbeszerzési Bizottsága úgy dönt, hogy a napirendet az alábbiak szerint fogadja el:
1. A BKSZT és kapcsolódó létesítményei Kohéziós Alap projekt alprojektjei közül a COL3 – Tehermentesítő gyűjtőcsatornák és kapcsolódó létesítményei, a COL4 – (Csepeli főművi rendszer és kapcsolódó öblözetei) Építési Vállalkozási szerződés és a BIRK - A Budai Irgalmasrendi Kórház szennyvízelvezetése közterületi átemelő műtárgyakkal tárgyú közbeszerzési eljárások Bírálóbizottságának létszáma és összetétele valamint eredményhirdetésének elhalasztására vonatkozó döntés
Előterjesztő: Bagdy Gábor dr.
2. Hozzájárulás a Főpolgármesteri Hivatal részére üzemanyag-beszerzés biztosításának központosított közbeszerzés keretében történő megvalósításhoz a 2011. évben
Előterjesztő: Molnár Mihály
3. Javaslat a fővárosi adóhatóság vonatkozásában egyes adókötelezettségek elektronikus úton történő teljesíthetőségének előkészítésére
Előterjesztő: Megyesné dr.Hermann Judit
4. „Fővárosi Szabályozási Keretterv módosítását alátámasztó hatástanulmány elkészítése” tárgyú, nemzeti eljárási rend szerinti, általános egyszerű közbeszerzési eljárás elbírálási határidejének meghosszabbítása (Zárt)
Előterjesztő: Barna Orsolya Ágota dr.
5. „XVII. kerületi gyalogátkelőhelyek kialakítása 2010” tárgyú, nemzeti eljárási rend szerinti, általános egyszerű közbeszerzési eljárás indításának jóváhagyása (Zárt)
Előterjesztő: Barna Orsolya Ágota dr.
6. „XI. Bogdánfy utcai útfelújítás és kerékpársáv kiviteli tervdokumentációjának elkészítése és tervezői művezetési feladatainak ellátása” tárgyú közösségi eljárási rend szerinti, nyílt közbeszerzési eljárást lezáró döntés (zárt)
Előterjesztő: Barna Orsolya Ágota dr.
7. „XI. Bogdánfy utcai útfelújítás és kerékpársáv kialakítása c. projekt műszaki ellenőr és lebonyolító feladatainak ellátása” tárgyú nemzeti eljárási rend szerinti, általános egyszerű közbeszerzési eljárás indítása (zárt)
Előterjesztő: Barna Orsolya Ágota dr.
8. „Forgalomtechnikai eszközök felújítása 2010.” nemzeti eljárásrend szerinti, hirdetmény közzétételével induló, általános egyszerű közbeszerzési eljárás. (zárt)
Előterjesztő: Barna Orsolya Ágota dr.
9. „Rákoskeresztúri autóbusz folyosó III. szakasz kialakításának kivitelezési munkái tárgyában megkötött szerződésben nem szereplő, kiegészítő építési beruházás megrendelése” tárgyú, közösségi eljárási rend szerinti, hirdetmény közzététele nélküli tárgyalásos közbeszerzési eljárás indításának jóváhagyása (Zárt)
Előterjesztő: Barna Orsolya Ágota dr.
10. „Rákoskeresztúri autóbusz folyosó I. szakasz kialakításának kivitelezési munkái tárgyában megkötött szerződésben nem szereplő, kiegészítő építési beruházás megrendelése” tárgyú, közösségi eljárási rend szerinti, hirdetmény közzététele nélküli tárgyalásos közbeszerzési eljárás indításának jóváhagyása (Zárt)
Előterjesztő: Barna Orsolya Ágota dr.
11. „Általános javítási munkálatok elvégzése a 2011-2013. években” tárgyú közösségi eljárási rend szerinti, nyílt közbeszerzési eljárás indítása (zárt)
Előterjesztő: Barna Orsolya Ágota dr.
12. „’Uzsoki utcai Kórház Onkológiai Fejlesztése’ kivitelezési munkáinak és orvostechnikai eszközök telepítésének lebonyolítása, műszaki ellenőrzése” tárgyú, közösségi eljárási rend szerinti nyílt közbeszerzési eljárás indításának jóváhagyása (Zárt)
Előterjesztő: Barna Orsolya Ágota dr.
13. „’Uzsoki Utcai Kórház Onkológiai Fejlesztése’ projekt tájékoztatási és nyilvánossági feladatainak ellátása” tárgyú, közösségi eljárási rend szerinti nyílt közbeszerzési eljárás indításának jóváhagyása (Zárt) 
Előterjesztő: Barna Orsolya Ágota dr.
14. „Idősek Otthona (Baross u.) építés és „A” épület rekonstrukció tárgyú feladat kivitelezési munkáinak elvégzése” tárgyú közösségi eljárási rend szerinti, nyílt közbeszerzési eljárás indítása
Előterjesztő: Bagdy Gábor dr.
15. Idősek Otthona (Dózsa György út) telephelyek kiváltása, létesítése" tárgyú közösségi eljárási rend szerinti nyílt közbeszerzési eljárást lezáró döntés
Előterjesztő: Bagdy Gábor dr.
16. „XIX.-XX., ker. Nagykőrösi út menti lakóterületek zaj elleni védelme II. ütem, kivitelező kiválasztása” tárgyú, közösségi eljárási rend szerinti nyílt közbeszerzési eljárást lezáró döntés
Előterjesztő: Bagdy Gábor dr.
17. „Adó és pénzügyi tanácsadói szolgáltatások ellátása Budapest Főváros Önkormányzata részére” tárgyú közösségi eljárási rend szerinti, keretmegállapodásos közbeszerzési eljárást lezáró döntés kérése.
Előterjesztő: Bagdy Gábor dr.
18. „Dél-Budapesti régió vízrendezése – tervezési és kivitelezési munkák” tárgyú közösségi eljárási rendbe tartozó, nyílt közbeszerzési eljárást lezáró döntés
Előterjesztő: Bagdy Gábor dr.
19. A Budapesti Központi Szennyvíztisztító Telepen keletkező szennyvíziszap átvétele, elszállítása és ártalmatlanítása/hasznosítása két éves időtartamra" tárgyú közösségi eljárási rend szerinti nyílt közbeszerzési eljárást lezáró döntés kérése
Előterjesztő: Bagdy Gábor dr.
20. Budapesti Központi Szennyvíztisztító Telepen keletkező szennyvíziszap átvétele, elszállítása és ártalmatlanítása/hasznosítása" tárgyú közösségi eljárási rend szerinti hirdetmény közzététele nélküli közbeszerzési eljárás indításának jóváhagyása
Előterjesztő: Bagdy Gábor dr.
21. Egyéb 
21/a Javaslat a Közbeszerzési Bizottság 2010. évre tervezett előirányzat főkönyvi számla szerinti megbontására
Előterjesztő: Szabó György

Szavazás: 7 igen (Szabó György, Orbán Gyöngyi, dr. Fellegi Endre, dr. Szentes Tamás, Zsolnai József, Pálinkás Csilla, dr. Simonka Csaba), 0 nem,0 tartózkodás

Felelős: Szabó György

Határidő: (2010.12.13)

Határozathozatal módja: egyszerű többségű szavazás

 

 

1. napirendi pont

A BKSZT és kapcsolódó létesítményei Kohéziós Alap projekt alprojektjei közül a COL3 – Tehermentesítő gyűjtőcsatornák és kapcsolódó létesítményei, a COL4 – (Csepeli főművi rendszer és kapcsolódó öblözetei) Építési Vállalkozási szerződés és a BIRK - A Budai Irgalmasrendi Kórház szennyvízelvezetése közterületi átemelő műtárgyakkal tárgyú közbeszerzési eljárások Bírálóbizottságának létszáma és összetétele valamint eredményhirdetésének elhalasztására vonatkozó döntés

Előterjesztő: Bagdy Gábor dr.

Előterjesztés előkészítő: Közmű Ügyosztály

File Marianna: Közmű Ügyosztályról, nincs kiegészítés.

Szabó György:. A Bizottság tagjai kívánnak-e hozzászólni? Nem. Akkor a napirendi pont vitáját lezárom, szavazásra teszem fel a határozati javaslatot.

49/2010.(12.13.) Közbeszerzési Bizottság határozata 

A Fővárosi Közgyűlés Közbeszerzési Bizottsága úgy dönt, hogy "A BKSZT és kapcsolódó létesítményei Kohéziós Alap projekt alprojektjei közül a COL3 – Tehermentesítő gyűjtőcsatornák és kapcsolódó létesítményei, a COL4 – (Csepeli főművi rendszer és kapcsolódó öblözetei) Építési Vállalkozási szerződés és a BIRK - A Budai Irgalmasrendi Kórház szennyvízelvezetése közterületi átemelő műtárgyakkal tárgyú közbeszerzési eljárások Bírálóbizottságának létszáma és összetétele valamint eredményhirdetésének elhalasztására vonatkozó döntés" c. közgyűlési előterjesztéssel egyetért, a határozati javaslatot a Fővárosi Közgyűlésnek elfogadásra javasolja.

Szavazás: 7 igen (Szabó György, Orbán Gyöngyi, dr. Fellegi Endre, dr. Szentes Tamás, Zsolnai József, Pálinkás Csilla, dr. Simonka Csaba), 0 nem,0 tartózkodás

Felelős: Szabó György

Határidő: (2010.12.13)

Határozathozatal módja: egyszerű többségű szavazás

 

 

2. napirendi pont

Hozzájárulás a Főpolgármesteri Hivatal részére üzemanyag-beszerzés biztosításának központosított közbeszerzés keretében történő megvalósításhoz a 2011. évben

Előterjesztő: Molnár Mihály

Előterjesztés előkészítő: Védelmi és Gazdasági Ügyosztály

Szabó György:. A 2. napirendi pont következik: Hozzájárulás a Főpolgármesteri Hivatal részére üzemanyag-beszerzés biztosításának központosított közbeszerzés keretében történő megvalósításhoz a 2011. évben. A napirendi pont vitáját megnyitom. Kérdezem az előterjesztőt, kíván-e kiegészítést tenni?

Mészáros József: Védelmi és Gazdasági Ügyosztályról, nincs kiegészítés.

Szabó György:. A Bizottság tagjai kívánnak-e hozzászólni? Nem. Akkor a napirendi pont vitáját lezárom, szavazásra teszem fel a határozati javaslatot.

50/2010.(12.13.) Közbeszerzési Bizottság határozata   (ÁTRUHÁZOTT HATÁSKÖR)

A Fővárosi Közgyűlés Közbeszerzési Bizottsága a Fővárosi Önkormányzat Szervezeti és Működési Szabályzatáról szóló 7/1992. (III.26.) Főv. Kgy. rendelet módosításáról szóló 53/2010. (XI.2.) önkormányzati rendelet 1. § (3) bekezdése 1. pontjában, és a Budapest Főváros Önkormányzatának és szerveinek Közbeszerzési Szabályzatáról szóló többször módosított 555/2005. számú Főpolgármesteri Intézkedés 2.) b) 2. pontjában biztosított jogkörében eljárva úgy dönt, hogy az előterjesztésben foglaltak szerint hozzájárul a Gépjármű-üzemanyag és üzemanyagkártya töltőállomási kiszolgálással tárgyú kiemelt termék központi közbeszerzés keretében történő beszerzéséhez a 2011. évben.

Szavazás: 7 igen (Szabó György, Orbán Gyöngyi, dr. Fellegi Endre, dr. Szentes Tamás, Zsolnai József, Pálinkás Csilla, dr. Simonka Csaba), 0 nem,0 tartózkodás

Felelős: Szabó György

Határidő: (2010.12.13)

Határozathozatal módja: egyszerű többségű szavazás

 

 

3. napirendi pont

Javaslat a fővárosi adóhatóság vonatkozásában egyes adókötelezettségek elektronikus úton történő teljesíthetőségének előkészítésére

Előterjesztő: Megyesné dr.Hermann Judit

Előterjesztés előkészítő: Adó Ügyosztály

Szabó György:. A 3. napirendi pont következik. Javaslat a fővárosi adóhatóság vonatkozásában egyes adókötelezettségek elektronikus úton történő teljesíthetőségének előkészítésére.

A napirendi pont vitáját megnyitom. Kérdezem az előterjesztőt, kíván-e kiegészítést tenni?

dr. Deli Lajos: Adó Ügyosztályról, nincs kiegészítés. 

Szabó György:. A Bizottság tagjai kívánnak-e hozzászólni? 

dr. Fellegi Endre: Két kérdésem van, az egyik az, hogy a szövegben olvastam, hogy ez az adóbevallás tulajdonképpen az iparűzési adó négyötödére terjed ki, mi az az egyötöd, azt miért nem lehet levonni? A másik az, hogy a múltkor tárgyaltuk ezt a HAIR rendszert, ennek évente 180 millió Ft-ba kerül csak az üzemeltetése, ez mennyivel érinti-e ezt a rendszert, ez miért nem érthető bele abba a munkába, a 180 millióba, ha nem ,miért nem, tényleg érvényesülnek ezek a szerzői jogi kérdések.

dr. Deli Lajos: A választ szakmai oldalról tudom megadni, 75% az adóalanyoknál. Azt gondolom, hogy itt elsősorban azok az adóalanyok vannak érintve, akik rendszeres évi adóztatási, adóbevallási kötelezettségnek tesznek eleget, az ideiglenes iparűzési adókötelezettség nem tartozik bele momentán, de tartozni fog, az elektronikus bevezetését követően. Ez a kettő között a különbség. Volumenében ez azt jelenti, hogy az éves bevallási kötelezettség hozza az adóbevételek 99 %-át, a többi egy-két százalékot hoz bevétel szempontjából. Ez kapcsolódik ahhoz, amiről a múlt alkalommal volt szíves Ön kérdezni, miszerint mikor kerül ez bevezetésre, mikor kerül előtérbe, ím ez a lehetőség most adott, másrészt az eddig is működő folyószámla rendszerek megállapodások alapján történő működtetését jelentősen kibővítené, tehát ez volna a találkozási pont a két téma között. A HAIR rendszer és az elektronikus ügyintézés rendszere, illetve az elektronikus potenciális lehetőség, kapcsolódási pontjai természetesen megvannak, de két különböző eljárás, ez már nem szakmai kérdés, hanem informatikai.
Szabó György:. Fellegi Endre elfogadja a választ?

dr. Fellegi Endre:  Igen, köszönöm. 

Szabó György:. További kérdés van-e? Nem. Akkor a napirendi pont vitáját lezárom, szavazásra teszem fel a határozati javaslatot.

51/2010.(12.13.) Közbeszerzési Bizottság határozata 

A Fővárosi Közgyűlés Közbeszerzési Bizottsága úgy dönt, hogy a „Javaslat a fővárosi adóhatóság vonatkozásában egyes adókötelezettségek elektronikus úton történő teljesíthetőségének előkészítésére” c. közgyűlési előterjesztéssel egyetért, a határozati javaslatot a Fővárosi Közgyűlésnek elfogadásra javasolja.

Szavazás: 7 igen (Szabó György, Orbán Gyöngyi, dr. Fellegi Endre, dr. Szentes Tamás, Zsolnai József, Pálinkás Csilla, dr. Simonka Csaba), 0 nem,0 tartózkodás

Felelős: Szabó György

Határidő: (2010.12.13)

Határozathozatal módja: egyszerű többségű szavazás

10:24 Az Elnök zárt ülést rendelt el.
11:19 A munka nyílt ülésen folytatódik tovább.
21. napirendi pont

Egyéb

 

 

21/a napirendi pont

Javaslat a Közbeszerzési Bizottság 2010. évre tervezett előirányzat főkönyvi számla szerinti megbontására

Előterjesztő: Szabó György

Előterjesztés előkészítő: Közbeszerzési Bizottság

Szabó György:. Köszönöm az Ügyosztályok munkáját, kérem a Bizottság tagjait, hogy maradjanak! 

Egyéb napirend tárgyalása: a Bizottság költségvetése. Egy költségtervezetet fogalmaztam meg, kérem a Bizottság támogatását. 
Zsolnai József: Számlázott szellemi terméken mit értünk? Erre van-e valamilyen konkrét elképzelés?

Szabó György:. A Bizottságok általában segítőt, szakértőt kérnek, sok bizottsági anyagot átnéztem és azt vettem alapul, a lényeg, hogy a Bizottság szakértőt foglakoztat, ez elfogadott és a Bizottságok ezt igénybe is veszik. Én ugyanezt kérném, tehát egy szakértő segítené az Elnök és a Bizottság munkáját. 

Zsolnai József: Ismerve Főpolgármester Úr elképzelését, hogy Ő ezeket a szakértőket meglehetősen korlátozott számban szeretné alkalmazni a jövőben. Ez elgondolkodtató, hogy valóban szükség van-e erre, de tételezzük fel, hogy a Bizottság munkáját tényleg tudja segíteni. Azzal a feltétellel tudnám ezt támogatni, hogy ha az Elnök Úr a szakértőt megnevezné, a referenciáit a Bizottság előtt bemutatná, tájékozódnánk az Ő szakmai hozzáértéséről és tudásáról. Ha ezt a Bizottság elfogadhatónak tartja személyét, ezzel a feltétellel tudnám ezt támogatni. 

Szabó György:. Az illető közbeszerzési szakértő, szerepel a közbeszerzési nyilvántartásban, Szakértői jegyzékben, hivatalos közbeszerzési szakértő. Nyilvánvalóan a képesítési adatait nem hoztam ide, de most a Bizottsági keretről van szó. 

Zsolnai József: Nem tudjuk később tárgyalni? Csak hogy lássuk a referenciákat és a hozzáértést. Arról majd külön szavazzunk ezután, akkor döntsünk az alkalmazását illetően! Van itt három szakértő, ahogy a Simonka úr is jelezte, tehát a szakértelem az megvan, de meg lehet érteni, hogy Elnök Úr a napi munkában ezt a három embert nem fogja hívogatni és neki van egy ilyen szándéka, akkor ez teljesülhet azzal a feltétellel, amit már jeleztem, lássuk az illetőt és meggyőződtünk a szakmai tudásáról, azután terjessze Elnök Úr elénk és döntünk róla.
Szabó György:. Kérem a Bizottságot, hogy a költségvetést hagyják jóvá, az illető személyét illetően a Bizottsághoz fogok fordulni, de csak elfogadott költségvetés után tudunk működni. A Bizottság a költség felosztását hagyja jóvá, ne az illetőt, hanem a keret felosztását.
Orbán Gyöngyi: Ha jól tudom, a „számlázott szellemi termék” elnevezésnél szerencsésebb a „megbízási díj”, akkor azt át lehet csoportosítani bármikor.  A „számlázott szellemi terméket” nem, az egy fix összeg, amit ha nem vesszük igénybe, akkor is ott marad. Másik kérdésem: egyéb készlet beszerzésen mit értünk? 

Szabó György:. „Egyéb készlet beszerzés” az elmúlt három hónapra vonatkozott, miszerint a kolleganőim munkáját kívántam segíteni, hogy ne egy elavult, egy 1960-ban gyártott diktafonnal dolgozzanak, hanem az itt kihelyezett és látható diktafonokkal készüljön a hangfelvétel, ez a korszerű eszköz biztosítja számukra a hiteles jegyzőkönyv vezetését! 

Zsolnai József: Dologit nem lehet személyire fordítani, de fordítva igen.

Szabó György:. A házban, hivatalban igyekeztem segítséget kérni, de általában a mondat befejezés nélkül marad, ha megnevezek valamit, a másik Ügyosztály tagadja. Ez egy javaslat volt Biharinétól.

Orbán Gyöngyi: A kérdés az, hogy konkrétan a jogászra gondolt, annak a díjazására, vagy arra, hogy félreteszel egy összeget, amit később akarsz felhasználni, ami lehet szellemi termék vagy más is, akkor annak más az elnevezése. Szerintem is fussunk még egy kört, aztán legyen beírva, ahogy kell! A megbízási díjból át lehet csoportosítani bármikor. 

Szabó György:.Akkor módosítsuk arra, hogy „megbízási díj”, akkor így kérem a Bizottság támogatását!

Zsolnai József: Az egészet akkor át kell írni ennek megfelelően. 

Szabó György:.15-éig le kell adni a költségvetést. 

dr. Fellegi Endre: Ha nem számlát nyújt be, akkor a hivatal csinálja, akkor van vonzata, ha számlát nyújt be, akkor nincs. 

Orbán Gyöngyi: A „megbízási díj”-at át lehet csoportosítani bármikor, a „számlázott szellemi terméket” nem. 

Szabó György: Visszamenőlegesen – három hónapra - kérem a Bizottság jóváhagyását, és a következő, januári ülésre már egy új, kikristályosodott, egyeztetett költségvetés kerül be! 

Zsolnai József: Ha jól értem, akkor majd a szakértő, akit alkalmazol, már visszamenőleg dolgozott?

Szabó György: Nem.

Zsolnai József: Amikor elfogadjuk, attól kezdve jelentkezhetnek költségek. Akkor az év hátralévő időszakára jelentkező költségek hogy kerülnek felhasználásra?

Orbán Gyöngyi: A Bizottsági keret maradványa átkerül a következő évre, mert eddig átkerült. 15-ig le kell adni minden Bizottságnak és működő szervezetnek a költségvetését, ha mától kezdve dolgozna az úriember december végéig, akkor a 480 e Ft egy kicsit sok, mást kellene kitalálni. Januártól pedig a következő költségvetést alaposan át kell nézni, kérdés az, hogy ez a pénz elvész-e vagy sem? Ha átkerül a következő évre, akkor semmi probléma nincs, éveken keresztül ez így ment. 

Szabó György: Minden felvetést értek, de most módosítjuk ezt a szöveget „megbízási díjra”, és ha át lehet vinni a következő évre…

Orbán Gyöngyi: De ez kérdés, nem tudjuk, hogy át lehet-e vinni. „Szellemi termék” elnevezés viszont semmiképpen ne maradjon! De a 480 e Ft-ot semmiképpen nem lehessen kiutalni!

Szabó György: Nem is akarom.

Orbán Gyöngyi: Utána kell nézni ennek, hogy a következő évre kerül-e?

Szabó György: Kérem a Bizottság tagjait, támogassák a módosított javaslatot! Szavazásra teszem fel a költségvetés tervezetet. 

70/2010.(12.13.) Közbeszerzési Bizottság határozata 

A Fővárosi Közgyűlés Közbeszerzési Bizottsága úgy dönt, hogy a 2010. évi költségvetését az alábbi tartalommal fogadja el:
Elszámolási egység: B 040 
Címkód: 7102040 
Szakfeladat: 8411121 
Törzsszám: 040 
érték: e Ft-ban
Főkönyvi 
számla Megnevezés Összesen
száma e Ft
	52211
	megbízási díj
	   378

	53111
	Tb. jár. (27%)
	   102

	549136
	egyéb készletbeszerzés
	   260

	562132
	reprezentáció
	   150

	57211
	SZJA (54%)
	     81

	53311
	EHO (27%)
	     41

	 56111
	ÁFA
	   185

	 
	Összesen:
	 1 197


Szavazás: 6 igen (Szabó György, Orbán Gyöngyi, dr. Fellegi Endre, Zsolnai József, Pálinkás Csilla, dr. Simonka Csaba), 0 nem,0 tartózkodás

Felelős: Szabó György

Határidő: (2010.12.13)

Határozathozatal módja: egyszerű többségű szavazás
Szabó György:. Az ülést lezárom. Áldott Karácsonyt és Boldog Újévet! 

Az ülés vége: 11 óra 45.

-k.m.f.-
Szabó György

